สื่อแจ้งจับ หมอเปรมศักดิ์ กล่าวหารับเงินเล่นงาน
หมอเปรม อ่วมถูกนายกสมาคมสื่อขอนแก่นและคณะแจ้งความดำเนินคดี หลังโพสต์ข้อความอันเป็นเท็จลงเฟซบุ๊ก กล่าวหานายกและคณะรับเงิน 5,000 บาท จาก ระเบียบรัตน์ เพื่อเล่นงานหมอคนดัง ทั้งที่สมาคมฯเป็นคนมอบเงินให้ ระเบียบรัตน์ เพื่อสมทบทุนโครงการทอดผ้าป่าช่วยเหลือผู้ป่วยเอดส์ ขณะที่ ผกก.ผู้รับแจ้งความยันใช้เวลา 1 สัปดาห์สรุปสำนวนได้,เรื่องราวของ นพ.เปรมศักดิ์ เพียยุระ นายกเทศมนตรีเมืองบ้านไผ่ จ.ขอนแก่น จากกรณี แต่งสาว ม.5 บานปลายกลายเป็นชนวนเหตุให้ นพ.เปรมศักดิ์ ไม่พอใจที่สื่อนำเสนอข่าวถึงขั้นสั่งให้เจ้าหน้าที่เทศบาลเมืองบ้านไผ่จับตัวนายก่อสิทธิ์ กองโฉม ผู้สื่อข่าวอาวุโสของ นสพ.เดลินิวส์ ประจำ จ.ขอนแก่น แก้ผ้าในห้องทำงานขณะเดินทางไปสัมภาษณ์อดีต ส.ส.คนดังที่สำนักงานเทศบาลเมืองบ้านไผ่กับกลุ่มผู้สื่อข่าวอีกหลายสำนักกลายเป็นที่วิพากษ์วิจารณ์และถูกเหยี่ยวข่าวของ เดลินิวส์ แจ้งความดำเนินคดีนั้น,ต่อมา เวลา 10.00 น. วันที่ 31 ก.ค. ที่ สภ.เมืองขอนแก่น พ.ท.พิสิษฐ์ ชาญเจริญ นายกสมาคมสื่อมวลชนจังหวัดขอนแก่นพร้อมคณะกรรมการสมาคมเข้าแจ้งความร้องทุกข์ต่อ พ.ต.อ.นพดล เพ็ชร์สุทธิ์ ผกก.สภ.เมืองขอนแก่นให้ดำเนินคดีกับ นพ.เปรมศักดิ์ เพียยุระ นายกเทศมนตรีเมืองบ้านไผ่ฐานหมิ่นประมาททางคอมพิวเตอร์ เนื่องจาก นพ.เปรมศักดิ์ ได้โพสต์ในเฟซบุ๊กส่วนตัวว่าตนและสมาคมรับมอบเงินจากนางระเบียบรัตน์ พงษ์พานิช 5,000 บาทเพื่อร่วมมือกันเล่นงาน นพ.เปรมศักดิ์,พ.ท.พิสิษฐ์กล่าวอีกว่า ข้อความที่ นพ.เปรมศักดิ์โพสต์ดังกล่าวคลาดเคลื่อนไปจากความเป็นจริงอย่างสิ้นเชิง ทำให้สังคมเข้าใจผิด ทำให้สมาคมสื่อมวลชนจังหวัดขอนแก่นและผู้สื่อข่าวในจังหวัดขอนแก่นได้รับความเสียหายจากการโพสต์ดังกล่าว ทั้งที่ข้อเท็จจริงคือ เมื่อวันที่ 29 ก.ค.ที่ผ่านมา ตนในฐานะนายกสมาคมสื่อฯเป็นผู้มอบเงินจำนวน 5,000 บาทให้กับโครงการทอดผ้าป่าช่วยเหลือผู้ป่วยเอดส์ ซึ่งโครงการดังกล่าวมีนางระเบียบรัตน์เป็นประธาน ในงานมีผู้สื่อข่าวหลายสำนักไปถ่ายภาพทำข่าวตามปกติ ขณะมอบเงินได้ถ่ายรูปร่วมกันตามปกติทั่วไป แต่ นพ.เปรมศักดิ์กลับโพสต์ให้คนที่ได้อ่านเข้าใจผิดในตัวสื่อทำให้สื่อเสียชื่อเสียง ถูกดูหมิ่นถูกเกลียดชังหรือได้รับความอับอายต่อสาธารณะจึงถือเป็นความผิดตาม พ.ร.บ.คอมพิวเตอร์และประมวลกฎหมายอาญาฐานหมิ่นประมาท,ดังนั้นทางสมาคมฯ จำเป็นต้องแจ้งความเพื่อให้เจ้าหน้าที่ตำรวจดำเนินคดีกับนพ.เปรมศักดิ์เพื่อรักษาปกป้องเกียรติ ศักดิ์ศรีของสื่อมวลชน พ.ท.พิสิษฐ์กล่าวและให้สัมภาษณ์อีกว่า บทบาทหน้าที่ของสมาคมสื่อมวลชนจังหวัดขอนแก่นที่ผ่านมา นอกจากดูแลสวัสดิการสมาชิกจัดกิจกรรมที่เกี่ยวกับการพัฒนาวงการสื่อมวลชนแล้วยังได้เข้าไปมีส่วนร่วมในการช่วยเหลือกิจกรรมทางสังคมที่เป็นประโยชน์ต่อสาธารณชนอย่างต่อเนื่อง และการมอบเงินให้กับโครงการทอดผ้าป่าช่วยเหลือผู้ป่วยเอดส์ครั้งนี้ถือเป็นภารกิจเพื่อประโยชน์ต่อสาธารณชนเช่นกัน,ขณะที่ พ.ต.อ.นพดล เพ็ชพิสุทธิ์ ผกก.สภ.เมืองขอนแก่น กล่าวว่า การเข้าแจ้งความร้องทุกข์ของสมาคมสื่อมวลชนจังหวัดขอนแก่นครั้งนี้ถือเป็นประเด็นที่สาธารณชนให้ความสนใจ ดังนั้นคดีนี้จะตั้งคณะทำงานพิเศษขึ้นมาชุดหนึ่งเพื่อสืบสวนสอบสวนข้อเท็จจริงในคดีนี้โดยเฉพาะและมอบหมายให้ พ.ต.ท.ถวัลย์ สุทาวรัตน์ รอง ผกก.(สอบสวน) เป็นหัวหน้าคณะทำงานและตนจะร่วมเป็นกรรมการสอบสวนด้วย ทั้งนี้ เพื่อความรวดเร็วในการทำคดีนี้ ภายหลังรับแจ้งความแล้วจะเริ่มกระบวนการสอบปากคำฝ่ายผู้ร้องทันที,เริ่มจากการสอบปากคำ พ.ท.พิสิษฐ์ และจะเชิญพยานที่อยู่ในเหตุการณ์ขณะมีการมอบเงินเข้ามาให้ปากคำกับพนักงานสอบสวน พร้อมกับรวบรวมพยานวัตถุที่เกี่ยวข้องเพื่อประกอบสำนวนคดีให้มากที่สุด คาดว่าภายใน 1 สัปดาห์จะสามารถสรุปสำนวนและระบุความผิดตามข้อกล่าวหาได้ว่าผู้ถูกกล่าวหากระทำผิดเข้าข่ายคดีหมิ่นประมาทมาตราใดบ้าง หลังจากนั้นจะออกหมายเรียก นพ.เปรมศักดิ์เข้ามารับทราบข้อกล่าวหาต่อไป
หมอเปรม อ่วมถูกนายกสมาคมสื่อขอนแก่นและคณะแจ้งความดำเนินคดี หลังโพสต์ข้อความอันเป็นเท็จลงเฟซบุ๊ก กล่าวหานายกและคณะรับเงิน 5,000 บาท จาก ระเบียบรัตน์ เพื่อเล่นงานหมอคนดัง
ข่าวหน้า1,เปรมศักดิ์ เพียยุระ,นายกเทศมนตรีเมืองบ้านไผ่,ขอนแก่น,พิสิษฐ์ ชาญเจริญ,ระเบียบรัตน์ พงษ์พานิช,สมาคมสื่อมวลชนจังหวัดขอนแก่น,ข่าว,ไทยรัฐฉบับพิมพ์